‘IVL’กำไรวูบได้แค่2พันล.เดินหน้าลงทุน
IVL กำไรจิ๊บจ๊อยไตรมาส 2 ปันผลกลางปี 50 สตางค์ ลุยลงทุนไทยอินโดฯ AJ ดีเกินคาด
11 ส.ค. 2554

IVL กำไรจิ๊บจ๊อยไตรมาส 2 ปันผลกลางปี 50 สตางค์ ลุยลงทุนไทยอินโดฯ AJ ดีเกินคาด
บริษัท อินโดรามา เวนเจอร์ส (IVL) กำไรสุทธิ 2,366 ล้านบาท หรือ 0.49 บาทต่อหุ้น เติบโตเพียง 15% แต่รวม 6 เดือนแรกกำไรสุทธิทะยานถึง 278% เป็น 13,423 ล้านบาท หรือ 2.88 บาทต่อหุ้น
ดังนั้น คณะกรรมการจึงมีมติจ่ายเงินปันผลระหว่างกาลหุ้นละ 0.50 บาท คิดเป็นอัตราผลตอบแทน 1.23% ให้ผู้ถือหุ้นที่มีชื่อในทะเบียนวันที่ 26 ส.ค. 2554 โดยจ่ายจากกำไรทั้งสิ้น 2,407 ล้านบาท
นายอาลก โลเฮีย ประธานเจ้าหน้าที่บริหารกลุ่มบริษัท IVL ประกาศเดินหน้าลงทุนสร้างโรงงานรีไซเคิลแห่งใหม่ที่ จ.นครปฐม ซึ่งจะรองรับการรีไซเคิลขวดพลาสติก 3.6 หมื่นตันต่อปี และนำไปผลิตเส้นใยโพลีเอสเตอร์รีไซเคิลได้ถึง 28,500 ตัน ตั้งเป้าว่าจะเริ่มดำเนินการได้ในไตรมาส 4 ปีหน้า และจะสร้างกำไรได้เป็นอย่างดี
นอกจากนี้ บริษัทมีแผนที่จะลงทุนในโครงการ Gas Engine ในประเทศอินโดนีเซีย ซึ่งมีมูลค่ากว่า 6.7 ล้านเหรียญสหรัฐ เพื่อช่วยลดการปล่อยก๊าซคาร์บอนได้ประมาณ 8,000 เมตริกตันต่อปี
ด้านบริษัท เอ.เจ. พลาสท์ (AJ) ประกาศจ่ายเงินปันผลถึงหุ้นละ 0.60 บาท หรืออัตราผลตอบแทน 2.46% หลังจากครึ่งปีแรกมีกำไรสุทธิ 751 ล้านบาท หรือหุ้นละ 1.98 บาท มาจากไตรมาส 2 สูงถึง 300 ล้านบาท พุ่งขึ้น 265% จากไตรมาส 2 ปีก่อน